四民詩 工
作者：范仲淹
朝代：宋

paragraphs: 先王教百工，作爲天下器。
周旦意不朽，刊之考工記。
嗟嗟遠聖人，制度日以紛。
窈窕阿房宫，萬態横青雲。
熒煌甲乙帳，一朝那肯焚。
秦漢驕心起，陳隋益其侈。
鼓舞天下風，滔滔弗能止。
可甚佛老徒，不取慈儉書。
竭我百家産，崇爾一室居。
四海競如此，金碧照萬里。
茅茨帝者榮，今爲庶人恥。
宜哉老成言，欲攦般輸指。